open-index/open-wikipedia-markdown huggingface dataset:
जलीय कृषि

**जलीय कृषि,** जिसे आमतौर पर जलीय खेती कहा जाता है,, पानी में रहने वाले जीवों और पौधों की  खेती है। इसमें मछली, झींगा, शैवाल और कमल जैसे जलीय पौधों की पैदावार होती है। जलीय कृषि मीठे पानी, खारे पानी और समुद्री पानी में अर्ध-प्राकृतिक परिस्थितियों में की जाती है। इसे पारंपरिक वाणिज्यिक मछली पालन से अलग समझा जाता है, जिसमें जंगली मछलियों का शिकार किया जाता है। जलीय कृषि न केवल आर्थिक उत्पादन के लिए होती है, बल्कि समुद्री और मीठे पानी के पारिस्थितिक तंत्रों को पुनर्जीवित करने में भी महत्वपूर्ण भूमिका निभाती है। समुद्री जीवों की पैदावार बढ़ाने के तरीके को समुद्री कृषि कहा जाता है। यह न केवल उत्पादन बढ़ाने में सहायक है, बल्कि पर्यावरणीय संतुलन बनाए रखने और जल संसाधनों के सतत उपयोग में भी योगदान देती है।
## प्रजाति समूह
### मत्स्य पालन
मछली पालन जलीय कृषि का सबसे सामान्य रूप है। इसमें   वाणिज्यिक दृष्टिकोण से तालाबों या समुद्री सतह पर मछलियों का पालन किया जाता है। कुछ केंद्र ऐसे भी होते हैं, जो गैरकानूनी ढंग से किसी प्रजाति की संख्या बढ़ाने के लिए युवा मछलियों को प्राकृतिक जलाशयों में छोड़ते हैं, जिनसे बड़ी मात्रा में व्यापर की जाती है। विश्व स्तर पर  मछलीयों विभिन्न प्रजाति  कार्प,  तिलापिया, टूना मछलियों का भारी मात्रा में उत्पादन किया जाता है। यह न केवल लोगों के लिए भोजन का स्रोत है, बल्कि आर्थिक दृष्टि से भी जलीय कृषि का महत्वपूर्ण हिस्सा है।
## इन्हें भी देखें
* कृषि पारिस्थितिकी
## संदर्भ

श्रेणी: कृषि
टाइफस

**टाइफस** को **टाइफस बुखार** के नाम से भी जाना जाता है। यह संक्रामक रोगों का एक समूह है जिसमें महामारी टाइफस, स्क्रब टाइफस और म्यूरिन टाइफस शामिल हैं। सामान्य लक्षणों में बुखार, सिरदर्द और दाने शामिल हैं।
## लक्षण
संक्रमित होने के लगभग एक से दो सप्ताह बाद अचानक बुखार और अन्य फ्लू जैसे लक्षण दिखाई देने लगते हैं। लक्षण शुरू होने के पांच से नौ दिन बाद धड़ पर दाने निकलने लगते हैं और हाथों और पैरों तक फैल जाते हैं। यह दाने अंततः चेहरे, हथेलियों और तलवों को छोड़कर शरीर के अधिकांश भाग पर फैल जाते हैं। मेनिंगोएन्सेफेलाइटिस के लक्षण दाने के साथ शुरू होते हैं और दूसरे या तीसरे सप्ताह तक जारी रहते हैं। मेनिंगोएन्सेफलाइटिस के अन्य लक्षणों में प्रकाश के प्रति संवेदनशीलता (फोटोफोबिया), मानसिक स्थिति में बदलाव (प्रलाप), या कोमा शामिल हैं। बिना इलाज के ये मामले अक्सर घातक होते हैं।
## रोकथाम
व्यावसायिक रूप से ऐसा कोई टीका उपलब्ध नहीं है जो टाइफस से बचा सके। स्क्रब टाइफस के लिए एक वैक्सीन का विकास किया जा रहा है जिसे स्क्रब टाइफस वैक्सीन के नाम से जाना जाता है। स्क्रब टाइफस माइट्स के कारण होता है इसलिए जब क्षेत्र में झाड़ियां हों तो बाहर जाने से बचने की सलाह दी जाती है।

## उपचार
उपचार के बिना महामारी टाइफस से पीड़ित 10% से 60% लोगों की मृत्यु हो सकती है तथा 50 वर्ष से अधिक आयु के लोगों में मृत्यु का जोखिम सबसे अधिक होता है। महामारी टाइफस के कारण अस्पताल में भर्ती 60 लोगों पर किए गए एक अध्ययन में पाया गया कि डॉक्सीसाइक्लिन या क्लोरामफेनिकोल दिए जाने पर किसी की मृत्यु नहीं हुई।

## इन्हें भी देखें
* टाइफस ज्वर
* आंत्र ज्वर

## सन्दर्भ

श्रेणी:स्वास्थ्य
श्रेणी:ज्वर
पगडंडी

**पगडंडी**  या पथ एक छोटी और साधारण सड़क होती है, जो आमतौर पर मोटर गाड़ियों के लिए नहीं होती। यह जंगली, मैदानी या अन्य प्राकृतिक क्षेत्रों से होकर गुजरती है। पगडंडी पैदल चलने वालों, साइकिल चालकों और कभी-कभी घोड़े पर यात्रा करने वालों के लिए बनाई जाती है। ब्रिटेन और आयरलैंड में पैदल यात्रा करने वाले मार्ग को  "पथ" या "फुटपाथ" कहा जाता हैं।  अमेरिका में, पुराने समय में खोजकर्ता और प्रवासी जंगलों या अनजान क्षेत्रों में मार्ग बनाने के लिए इसे इस्तेमाल करते थे, उदाहरण स्वरुप "ओरेगन ट्रेल।"  इसे कभी-कभी "ट्रेस" भी कहा जाता था। पगडंडी का मुख्य उद्देश्य प्राकृतिक वातावरण में सुरक्षित और आसान यात्रा का मार्ग प्रदान करना है। यह लंबी पैदल यात्रा करके प्रकृति का आनंद लेने के लिए आदर्श होती मानी जाती है। कभी-कभी उत्तरी अमेरिका में इसे छोटे राजमार्गों के लिए भी इस्तेमाल किया जाता है,
## इतिहास
सबसे पहले जानवरों ने रास्ते बनाए, जिन्हें बाद में मनुष्यों ने इसे विकसित किया। इसके बाद किसान अपने मवेशियों को सर्दियों और गर्मियों में चराई के लिए ले जाते हुए रास्तों का निर्माण करते रहे, जो धीरे-धीरे स्थायी मार्ग बन गए। आधुनिक समय में, पुराने औद्योगिक मार्ग जैसे रेलमार्ग और नहरों के टोपाथ को मनोरंजन और लंबी पैदल यात्रा के लिए  पगडंडी में बदल दिया गया है। इतिहास में कई महत्वपूर्ण मार्ग, जैसे रेशम मार्ग, अंबर मार्ग और फारसी साम्राज्य की रॉयल मार्ग, ईसाई युग से पहले ही अस्तित्व में थे और लंबी दूरी तय करने के लिए इस्तेमाल होते थे। ये मार्ग व्यापार, यात्रा और सांस्कृतिक आदान-प्रदान के लिए महत्वपूर्ण रहे।
## इन्हें भी देखें
* रेशम मार्ग
## संदर्भ

श्रेणी: पैदल यात्रा
मिशाल बिन्त फ़हद अल सऊद

**मिशाल बिन्त फ़हद अल सऊद** (अरबी: الأميرة مشاعل بنت فهد بن محمد بن عبدالعزيز آل سعود) (1958 – 15 जुलाई 1977) सऊदी अरब के हाउस ऑफ सऊद (सऊदी शाही परिवार) की एक राजकुमारी थीं, जिन्हें 1977 में कथित रूप से व्यभिचार (परस्त्रीगमन) के अपराध में गोली मारकर मृत्युदंड दिया गया था। उस समय उनकी आयु केवल 19 वर्ष थी। वे प्रिंस फ़हद बिन मुहम्मद की पुत्री और प्रिंस मुहम्मद बिन अब्दुलअज़ीज़ की पौत्री थीं, जो राजा अब्दुलअज़ीज़ (सऊदी अरब के संस्थापक) के पुत्र और राजा खालिद के बड़े व एकमात्र सगे भाई थे।
इस घटना के बारे में जो भी जानकारी उपलब्ध है, उसका अधिकांश भाग 1980 की ब्रिटिश डॉक्यू-ड्रामा फ़िल्म “डेथ ऑफ ए प्रिंसेस” से लिया गया है, जिसमें इस घटना का नाटकीय और आंशिक रूप से काल्पनिक चित्रण किया गया है।

## पृष्ठभूमि
राजकुमारी मिशाल को उनके परिवार ने उनकी इच्छा पर पढ़ाई के लिए बेरूत, लेबनान भेजा था। वहाँ उनकी मुलाकात ख़ालिद अल शाएर मुहलहल नामक युवक से हुई, जो लेबनान में सऊदी राजदूत अली हसन अल शाएर का भतीजा था। दोनों के बीच प्रेम संबंध बन गए।
सऊदी अरब लौटने के बाद यह बात सामने आई कि दोनों ने कई बार अकेले मिलने की योजना बनाई थी, जिसके चलते उन पर व्यभिचार (ज़िना) का आरोप लगाया गया।

राजकुमारी ने झूठा आत्महत्या (डूबने) का नाटक करने की कोशिश की, लेकिन वह ख़ालिद के साथ सऊदी अरब से भागने की कोशिश में जेद्दाह अंतरराष्ट्रीय हवाईअड्डे पर पकड़ी गईं। उन्होंने पुरुष का वेश धारण किया था, परंतु पासपोर्ट अधिकारी ने उन्हें पहचान लिया। बाद में उन्हें उनके परिवार को वापस सौंप दिया गया।

सऊदी अरब में उस समय लागू शरीअत क़ानून के अनुसार, किसी व्यक्ति को व्यभिचार का दोषी केवल तभी ठहराया जा सकता है जब चार वयस्क पुरुष गवाह प्रत्यक्ष रूप से इस कृत्य के साक्षी हों, या अभियुक्त स्वयं अदालत में चार बार स्वीकार करे — “मैंने व्यभिचार किया है।”
मिशाल के परिवार ने उनसे कहा कि वे स्वीकार न करें, केवल यह वादा करें कि वह अपने प्रेमी से फिर कभी नहीं मिलेंगी। लेकिन अदालत में लौटने पर उन्होंने खुले शब्दों में चार बार कहा —
“मैंने व्यभिचार किया है।
मैंने व्यभिचार किया है।
मैंने व्यभिचार किया है।
मैंने व्यभिचार किया है।”

## मृत्युदंड

15 जुलाई 1977 को जेद्दाह में क्वीन बिल्डिंग पार्क के पास राजकुमारी मिशाल और ख़ालिद दोनों को सार्वजनिक रूप से फाँसी दी गई। मिशाल की आँखों पर पट्टी बाँधी गई, उन्हें घुटनों पर बैठाया गया और गोली मार दी गई। यह आदेश उनके दादा द्वारा दिया गया था, जो शाही परिवार के वरिष्ठ सदस्य थे, क्योंकि मिशाल के कृत्य से परिवार की “इज़्ज़त” को ठेस पहुँची थी।

ख़ालिद को पहले यह दृश्य देखने के लिए मजबूर किया गया और फिर उसका सिर तलवार से काटा गया — ऐसा माना जाता है कि यह कार्य किसी पेशेवर जल्लाद ने नहीं बल्कि स्वयं राजकुमारी के किसी पुरुष रिश्तेदार ने किया था। उसका सिर अलग करने में पाँच वार लगे।

दोनों की फाँसी जेद्दाह महल के पास दी गई थी, न कि दीरा चौक (Deera Square) में, जहाँ सामान्यतः सऊदी अरब में सार्वजनिक मृत्युदंड दिया जाता है।
## सन्दर्भ

श्रेणी: राजकुमारी
हरिके आर्द्रभूमि

**हरिके आर्द्रभूमि** एक रामसर स्थल है। यह हरिके गाँव के पूर्व में स्थित है तथा इसे "हरि-के-पत्तन" (हरिके बंदरगाह) के नाम से भी जाना जाता है। इसके गहरे भाग में हरिके झील है। यह पंजाब राज्य के तरनतारन साहिब जिले और फिरोजपुर जिले की सीमा पर उत्तरी भारत का सबसे बड़ा आर्द्रभूमि है। इसे ब्यास और सतलज नदियों के संगम के ठीक नीचे मानव निर्मित हरिके बैराज हेडवर्क्स द्वारा बनाया गया है।
## जैव विविधता
यह आर्द्रभूमि जैव विविधता की दृष्टि से समृद्ध है। इसमें पक्षियों, कछुओं, सांपों, उभयचरों, मछलियों और अकशेरुकी जीवों की अनेक प्रजातियां पाई जाती हैं जो इस आर्द्रभूमि को अद्वितीय विशेषता है।

लुप्तप्राय कछुए और चिकने-कोट वाले ऊदबिलाव जलीय जीव इस आर्द्रभूमि में पाए जाते हैं जो आईयूसीएन की संकटग्रस्त जानवरों की लाल सूची में सूचीबद्ध हैं।

## संरक्षण
इस आर्द्रभूमि के संरक्षण को 1987-88 से पर्यावरण एवं वन मंत्रालय भारत सरकार और पंजाब राज्य सरकार (अपनी कई एजेंसियों के माध्यम से) द्वारा उचित महत्व दिया गया है तथा पिछले कई वर्षों में कई अध्ययन और प्रबंधन कार्यक्रम क्रियान्वित किए गए हैं।

## पक्षी अभयारण्य
इस आर्द्रभूमि को 1982 में पक्षी अभयारण्य घोषित किया गया और इसका नाम हरिके पत्तन पक्षी अभयारण्य रखा गया। यह 8600 हेक्टेयर क्षेत्रफल तक फैला हुआ है। बॉम्बे नेचुरल हिस्ट्री सोसाइटी (बीएनएचएस) ने 1980-85 की अवधि के दौरान यहां अनुसंधान और पक्षी रिंगिंग कार्यक्रम चलाया। बीएनएचएस द्वारा एक पक्षीविज्ञान क्षेत्र प्रयोगशाला स्थापित करने का प्रस्ताव रखा गया।

## इन्हें भी देखें
* आर्द्रभूमि
* रामसर अभिसमय
* रामसर स्थल
## सन्दर्भ

श्रेणी:भारत में रामसर स्थल
श्रेणी:आर्द्रभूमि
श्रेणी:पर्यावरण
होमी खरशेदजी भाभा

**होमी खरशेदजी भाभा** (जन्म- 1 नवंबर 1949) मानविकी केंद्र के निदेशक हैं। ये हार्वर्ड विश्वविद्यालय में मानविकी के ऐनी एफ रोथेनबर्ग प्रोफेसर हैं। ये समकालीन उत्तर-औपनिवेशिक अध्ययनों में सबसे महत्वपूर्ण व्यक्तियों में से एक हैं। इन्होंने इस क्षेत्र के कई नवशब्दों और प्रमुख अवधारणाओं जैसे संकरता, अनुकरण, अंतर और उभयभाविता को विकसित किया है।

2012 में उन्हें भारत सरकार द्वारा साहित्य और शिक्षा के क्षेत्र में पद्म भूषण पुरस्कार मिला। उन्हें 2021 में रॉयल सोसाइटी ऑफ लिटरेचर का फेलो चुना गया।
## जीवनी
इनका जन्म मुंबई के एक पारसी परिवार में हुआ। भाभा ने मुंबई विश्वविद्यालय के एल्फिंस्टन कॉलेज से बी.ए. और क्राइस्ट चर्च ऑक्सफोर्ड विश्वविद्यालय से अंग्रेजी साहित्य में एम.ए., एम.फिल. और डी.फिल. की उपाधि प्राप्त की।

दस वर्षों से अधिक समय तक ससेक्स विश्वविद्यालय के अंग्रेजी विभाग में व्याख्यान देने के बाद भाभा को प्रिंसटन विश्वविद्यालय में वरिष्ठ फेलोशिप प्राप्त हुई और इन्हें ओल्ड डोमिनियन विजिटिंग प्रोफेसर भी बनाया गया। डार्टमाउथ कॉलेज में भाभा आलोचना एवं सिद्धांत स्कूल में संकाय सदस्य थे। भाभा ड्यूक यूनिवर्सिटी प्रेस द्वारा प्रकाशित अकादमिक पत्रिका एडिटोरियल कलेक्टिव ऑफ पब्लिक कल्चर में भी कार्यरत हैं।

## व्यक्तिगत जीवन
उनका विवाह वकील और हार्वर्ड व्याख्याता जैकलीन भाभा से हुआ है।
इस दम्पति के तीन बच्चे हैं जिनके नाम लीह भाभा, ईशान भाभा और सत्या भाभा हैं। भाभा डिनर पार्टियों की मेजबानी के लिए प्रसिद्ध हैं।

## इन्हें भी देखें
* उत्तर आधुनिकतावाद
* उत्तर-संरचनावाद

## सन्दर्भ

श्रेणी:1949 में जन्मे लोग
श्रेणी:साहित्य और शिक्षा में पद्म भूषण के प्राप्तकर्ता
श्रेणी:जीवित लोग
दांतीवाड़ा

**दांतीवाड़ा** एक शहर और दांतीवाड़ा तालुका का मुख्यालय है, जो भारत के पश्चिमी भाग में गुजरात राज्य के बनासकांठा जिले में एक महत्वपूर्ण तालुका है। दांतीवाड़ा में कृषि महाविद्यालय भी स्थित है। जिसे सरदारकृषिनगर दांतीवाड़ा कृषि विश्वविद्यालय से जाना जाता है।इसके अलावा, दांतीवाड़ा बांध बनास नदी पर स्थित है।
लाल निशान पार्टी

**लाल निशान पार्टी** (लाल झंडा पार्टी, एलएनपी) भारतीय राज्य महाराष्ट्र में एक कम्युनिस्ट राजनीतिक पार्टी थी। एलएनपी का मुख्य कार्य ट्रेड यूनियन सक्रियता था। पार्टी के ट्रेड यूनियन का नाम *सर्व श्रमिक संघ* (एसएसएस) था। पार्टी का प्रकाशन *नवे पर्व* नाम से होता था। इससे पहले एसएसएस पुणे से *श्रमिक विचार* नामक एक मराठी दैनिक समाचार पत्र प्रकाशित करता था। 1980 के दशक के दौरान एलएनपी ने कामगार अघाड़ी के साथ घनिष्ठ सहयोग विकसित किया।
## इतिहास
भारत में कम्युनिस्ट आंदोलन ने कई विभाजन हुए हैं। सबसे उल्लेखनीय विभाजन 1962 के भारत-चीन युद्ध के दौरान 1964 में सीपीएम और सीपीआई के बीच हुआ विभाजन है। आधे दशक बाद भारतीय कम्युनिस्ट पार्टी (मार्क्सवादी-लेनिनवादी) सीपीएम से अलग हो गई।

## गठन
सीपीआई में विभाजन के बाद 1964 में एक राजनीतिक संगठन के रूप में एलएनपी का गठन हुआ। एलएनपी ने भारतीय कम्युनिस्टों और डेमोक्रेटिक सोशलिस्टों के परिसंघ में भाग लिया। विभाजन के बाद भी एलएनपी देश में वामपंथी ताकतों के एकीकरण के लक्ष्य के प्रति दृढ़तापूर्वक प्रतिबद्ध रही।
## विभाजन
1988 में जब पेरेस्त्रोइका की आलोचना करने वाले एक कट्टरपंथी वर्ग ने अलग होकर लाल निशान पार्टी (लेनिनवादी) का गठन किया तब इसमें भी विभाजन हो गया।

## विलय
अगस्त 2017 में एलएनपी का भारतीय कम्युनिस्ट पार्टी में विलय हो गया। एलएनपी महासचिव मिलिंद रानाडे ने भाकपा नेताओं की उपस्थिति में एक संवाददाता सम्मेलन में यह घोषणा की।

## इन्हें भी देखें
* भारतीय कम्युनिस्ट पार्टी
* भारतीय कम्युनिस्ट पार्टी (मार्क्सवादी)

## सन्दर्भ

श्रेणी:साम्यवादी पार्टियाँ
श्रेणी:राजनीतिक दल
मजनू का टीला

**मजनू का टीला** (**एमकेटी**) दिल्ली, भारत में एक कॉलोनी है जिसकी स्थापना 1950 के आसपास हुई थी। इसको आधिकारिक तौर पर न्यू अरुणा नगर कॉलोनी, चुंगटाउन और सैम्यलिंग कहा जाता है। यह उत्तरी दिल्ली जिले का हिस्सा है और आईएसबीटी कश्मीरी गेट के पास यमुना नदी (एनएच-1) के तट पर स्थित है।
## इतिहास
मजनू का टीला नाम उस टीले के नाम पर रखा गया है जहां दिल्ली सल्तनत पर सिकंदर लोदी (1489-1517) के शासनकाल के दौरान एक स्थानीय ईरानी सूफी फकीर अब्दुल्ला जिसका उपनाम मजनू (प्रेम में खोया हुआ) था। मजनू 20 जुलाई 1505 को पहले सिख गुरु नानक देव जी से मिला। मजनू भगवान की सेवा के रूप में लोगों को मुफ्त में यमुना नदी पार कराता था। उसकी भक्ति के परिणामस्वरूप गुरु जी जुलाई के अंत तक यहां रहे।

छठे सिख गुरु हरगोबिंद (1606-1644) भी यहां रुके थे। 1783 में सिख सैन्य नेता बघेल सिंह धालीवाल ने गुरु नानक देव के प्रवास की स्मृति में मजनू का टीला गुरुद्वारा का निर्माण किया।

## अर्थव्यवस्था
मजनू का टीला की अर्थव्यवस्था होटल, गेस्ट हाउस और रेस्तरां के इर्द-गिर्द केंद्रित है। यह इलाका विदेशी और घरेलू पर्यटकों के बीच बेहद लोकप्रिय है। यह दिल्ली विश्वविद्यालय और अंबेडकर विश्वविद्यालय जैसे दिल्ली के लोकप्रिय विश्वविद्यालयों के नज़दीक है।

## संस्कृति
मजनू का टीला में एक मठ और बौद्ध मंदिर है जो तिब्बती-बौद्ध धर्म का प्रचार करता है। साका देवा, लोसार, दलाई लामा का जन्मदिन यहां मनाए जाने वाले सबसे प्रसिद्ध उत्सव हैं।

## इन्हें भी देखें
* कश्मीरी गेट
* उत्तर दिल्ली

## सन्दर्भ

श्रेणी:उत्तर दिल्ली ज़िला
श्रेणी:भारत में शरणार्थी
सामान्य तीतर

**सामान्य तीतर**  जिसे प्रायः 'रिंग-नेक्ड' या 'नीले सिर वाला तीतर कहा' जाता है,  लैटिन भाषा में इसे 'फासियानस’ कहा जाता है जिसका अर्थ है ‘तीतर’, जबकि ‘कोलचिकस’ शब्द प्राचीन कोल्चिस प्रदेश से जुड़ा है, जो आज  जॉर्जिया में काला सागर के किनारे स्थित है। आरंभ में वैज्ञानिक   तीतर को जंगली और पालतू मुर्गियों का वंशज समझते थे, लेकिन हाल के अध्ययनों से ज्ञात हुआ कि वे अलग-अलग उप-परिवारों  हैं,  दोनों के वंश  लगभग करोड़ों वर्ष पहले अलग हो गई थीं।

सामान्य तीतर स्वभाव से झुंड में रहने वाले पक्षी हैं। प्रजनन काल बीतने के बाद ये खुले मैदानों में छोटे-छोटे समूहों में साथ दिखाई देते हैं।   नर और मादा के तीतर के व्यवहार में हलका फर्क देखा जाता है, खासकर भोजन के समय और स्थान परिवर्तन के समय जिन क्षेत्रों में इनका शिकार होता है, वहाँ ये अत्यंत सतर्क और भयभीत स्वभाव के हो जाते हैं। मनुष्य की आहट पाते ही ये झाड़ियों या घास के भीतर तेजी से छिप जाते हैं।
## परिस्थितिकी
समान्य तीतर एशिया और यूरोप के कुछ भागों में  पाये जाते हैं। इनका प्राकृतिक आवास पूर्व में काला सागर की ओर तथा कैस्पियन सागर से लेकर साइबेरिया, कोरिया, चीन के ताइवान तक फैला है। ये पक्षी वनों, खेतों, झाड़ियों और आर्द्रभूमियों में समान रूप से पाए जाते हैं। कभी कभी ये पानी के पास घास के मैदानों में आवास करते हैं।  यह प्रजाति शुष्क और आर्द्र शुष्क दोनों प्रकार की मिट्टी में आसानी से अनुकूलित हो जाती है। किंतु जहाँ कृषि भूमि अत्यधिक साफ़ कर दी जाती है, वहाँ का परिवेश इनके लिए सीमांत आवास बन जाता है, जो लंबे समय तक स्वयं टिकाऊ जनसंख्या बनाए रखने में सक्षम नहीं होता।
## संदर्भ

श्रेणी: पक्षी
श्रेणी :एशिया की पक्षी
नज़नीन

**नज़नीन** (जन्म 23 फरवरी 1958) एक भारतीय बॉलीवुड अभिनेत्री हैं जो सन् 1970 और 1980 के दशक में सक्रिय थीं। उनका जन्म कोलकाता में हुआ था और उन्होंने अपने माता-पिता के साथ मुंबई जाने से पहले लखनऊ में पढ़ाई की थी। एक पार्टी में निर्देशक सत्येन बोस के एक सहायक से मिलने के बाद उन्हें फ़िल्म *[[सा रे गा मा पा (1972 फ़िल्म)|सा-रे-गा-मा-पा]]* (1972) में अभिनय के लिए चुना गया था। बाद में उन्होंने सफल फिल्मों *कोरा कागज* (1974), *[[चलते चलते (1976 फ़िल्म)|चलते चलते]]* (1976) और *[[दिलदार (1977 फ़िल्म)|दिलदार]]* (1977) में अभिनय किया। नज़नीन ने बी॰ आर॰ चोपड़ा द्वारा निर्मित सफल टेलीविजन शृंखला*[[महाभारत (टीवी धारावाहिक)|महाभारत]]* में पांडव भाइयों की माँ कुंती के रूप में अभिनय किया।

## प्रारंभिक जीवन
नज़नीन का जन्म एक मुस्लिम परिवार में हुआ था। उनके पिता एक प्रिंटिंग प्रेस के मालिक थे। उन्होंने अपनी स्कूली शिक्षा हिल ग्रेंज हाई स्कूल से की। अभिनेत्री नीतू सिंह ने उनके साथ उसी स्कूल में पढ़ाई की थी। नीतू उसे दोपहर के भोजन के लिए उसकी माँ के फ्लैट में आमंत्रित करती थी।

## करियर

नज़नीन को सत्येन बोस द्वारा निर्देशित दो और फिल्मों के लिए अनुबंधित किया गया था, लेकिन वे कभी नहीं बनीं। लेकिन अनुभवी निर्देशक के अधीन काम करने से उन्हें काफी मदद मिली। सत्येन बोस भी चाहते थे कि नज़नीन का कोई स्क्रीन नाम हो। उन्होंने सुपर्णा का सुझाव दिया था, और फिर किसी ने सोनाली का सुझाव दिया। हालाँकि, उन्होंने खुद नज़नीन ही रहना चुना।

सन् 1974 में उन्होंने कोरा कागज़ में अभिनय किया, जिसने उन्हें आलोचनात्मक प्रशंसा दिलाई। फिल्म में उन्होंने जया बच्चन की बहन की भूमिका निभाई थी। कोरा कागज के बाद उन्हें कई प्रस्ताव मिले, लेकिन सभी ने कहा कि "एक बहन की अद्भुत भूमिका थी"। नज़नीन ने 1976 में आयोजित एक साक्षात्कार में कहा, "उन सभी ने सोचा कि मैं केवल अच्छी-अच्छी भूमिकाओं के लिए अच्छी हूँ।

## फिल्में

* *[[सा रे गा मा पा (1972 फ़िल्म)|सा-रे-गा-मा-पा]]* (1972) 
* *मेरे गरीब नवाज* (1973) 
* *निरदोश* (1973) 
* *[[नया दिन नई रात (1974 फ़िल्म)|नया दिन नई रात]]* (1974) 
* कोरा कागज़ (1974) 
* *कॉल गर्ल* (1974) 
* *रंगा खुश* (1975) 
* *[[चलते चलते (1976 फ़िल्म)|चलते चलते]]* (1976) 
* *फौजी* (1976) 
* *यारी जिंदाबाद* (1976) 
* *चालू मेरा नाम* (1977) 
* *[[दिलदार (1977 फ़िल्म)|दिलदार]]* (1977) 
* *हैवान* (1977) 
* *[[बिन फेरे हम तेरे (1979 फ़िल्म)|बिन फेरे हम तेरे]]* (1979) 
* *एडवेंचर्स ऑफ अलादीन* (1979) 
* *ओह बेवफा* (1980) 
* *[[एक दूजे के लिये|एक दूजे के लिए]]* (1981) 
* *[[एक ही भूल (1981 फ़िल्म)|एक ही भूल]]* (1981) 
* *[[खुदा कसम (1981 फ़िल्म)|खुदा कसम]]* (1981) गीता सिंह के रूप में
* *वक्त की दीवार* (1981) 
* *चंबल के डाकू* (1982) 
* दो उस्ताद (1982) 
* *शेखर मेरा नाम* (1983) 
* *आदमखोर* (1986) 
* *[[महाभारत (टीवी धारावाहिक)|महाभारत]]* में कुंती के रूप में (टीवी शृंखला)

## सन्दर्भ

## बाहरी कड़ियाँ
* 
श्रेणी:1958 में जन्मे लोग
श्रेणी:जीवित लोग
श्रेणी:भारतीय टेलीविज़न अभिनेत्री
श्रेणी:भारतीय फ़िल्म अभिनेत्री
मालविका देवी

**मालविका देवी** या **मालविका केशरी देव** जिन्हें **रानी सा** के नाम से जाना जाता है भारत में नई दिल्ली से एक भारतीय राजनीतिज्ञ हैं। मालविका पूर्व लोकसभा सदस्य अर्का केशरी देव की पत्नी हैं। ये 2024 के भारतीय आम चुनाव में ओडिशा के कालाहांडी लोकसभा क्षेत्र से भाजपा सदस्य के रूप में चुनी गई हैं।
कोर्चा

**कोर्चा** () अल्बानिया का आठवाँ सबसे अधिक जनसंख्या वाला शहर तथा कोर्चा प्रांत की राजधानी है। शहर की कुल जनसंख्या 51,152, तथा क्षेत्रफल 806 km² है। समुद्र तल के 850 m ऊँचे पठार पर स्थित, कोर्चा मोरावा पर्वतमाला से घिरा हुआ है।

पुराना बाज़ार को कोर्चा का केंद्र माना जाता है, जहाँ मीराहोरी मस्जिद भी स्थित है। इलियास बेय मीराहोरी द्वारा स्थापित, कोर्चा का इतिहास 15वीं शताब्दी ई. के उत्तरार्ध से शुरू होता है, हालांकि इसकी वृद्धि एवं विकास 19वीं शताब्दी में हुई। पुराने बाज़ार ने अल्बानिया के बाज़ार इतिहास में प्रमुख भूमिका निभाई है। यह पूर्वी अल्बानिया का सबसे बड़ा शहर और एक महत्वपूर्ण संस्कृतिक एवं औद्योगिक केंद्र है।

## नाम

*कोर्चा* नाम स्लावी मूल का है। दक्षिण स्लावी भाषाओं में, *गोरित्सा* शब्द का अर्थ "पहाड़ी" है और यह अल्बानिया तथा स्लावी देशों में सामान्य स्थाननाम है (उ. पोदगोरित्सा, दोल्ना गोरिचा, आदि)। यह *गोरा* ("पहाड़") शब्द का अल्पार्थक रूप है, जो स्लावी देशों के अलावा अल्बानिया, इटली और यूनान जैसे अस्लावी देशों के स्थान के नामों में भी पाई जाती है।

श्रेणी:अल्बानिया के शहर
रिकोशे (पहलवान)

**ट्रेवर मैन** (जन्म 11 अक्टूबर 1988), जिन्हें उनके रिंग नाम **रिकोशे** से जाना जाता है, एक अमेरिकी पेशेवर पहलवान हैं। अगस्त 2024 तक, वे ऑल एलीट रेसलिंग (AEW) से जुड़े हुए हैं, जहाँ वे द डिमांड नामक समूह के सदस्य हैं।

अपने ऊँची उड़ान वाले कुश्ती शैली के लिए जाने जाने वाले रिकोशे अपने अभिनव कलाबाज़ी, फुर्ती और हवा में संतुलन के लिए प्रसिद्ध हैं। मैन ने जापान के कई कुश्ती संगठनों जैसे ड्रैगन गेट (DG), उसके अमेरिकी शाखा ड्रैगन गेट यूएसए (DGUSA) और न्यू जापान प्रो रेसलिंग (NJPW) में प्रदर्शन किया है। DG और DGUSA में उन्होंने ओपन द ब्रेव, ड्रीम, ट्रायंगल, ट्विन, और फ्रीडम गेट चैम्पियनशिप जीती हैं, और 2013 का किंग ऑफ गेट भी जीता। NJPW में, उन्होंने 2014 बेस्ट ऑफ द सुपर जूनियर्स टूर्नामेंट जीता, और 2015 सुपर जूनियर टैग लीग टूर्नामेंट मैट सिडल के साथ जीता। वे तीन बार IWGP जूनियर हेवीवेट टैग टीम चैम्पियन और तीन बार NEVER ओपनवेट 6-मैन टैग टीम चैम्पियन रह चुके हैं।

मैन ने अमेरिकी प्रमोशन लूचा अंडरग्राउंड में प्रिंस प्यूमा के नाम से कुश्ती की, जहाँ वे पहले दो बार के लूचा अंडरग्राउंड चैम्पियन और लूचा अंडरग्राउंड ट्रायोस चैम्पियन रहे। वे प्रो रेसलिंग गुरिल्ला (PWG) में 2010 से 2018 तक सक्रिय रहे, जहाँ वे PWG विश्व चैम्पियन रहे और दो बार बैटल ऑफ लॉस एंजेलिस (BOLA) टूर्नामेंट (2014 और 2017) जीतने वाले एकमात्र पहलवान बने। मैन ने फिलाडेल्फिया, पेंसिल्वेनिया स्थित चिकारा प्रमोशन में भी हेलिओस नाम से नकाब पहनकर मुकाबले किए।

## पेशेवर कुश्ती करियर
ट्रेवर मैन ने 2003 में कैओस प्रो रेसलिंग में रिकोशे नाम से शुरुआत की। उन्होंने स्वतंत्र सर्किट में प्रतिस्पर्धा शुरू की जब तक कि उन्होंने 6 फरवरी 2006 को इनसैनिटी प्रो रेसलिंग के सैक्रिफाइस कार्यक्रम में हिस्सा नहीं लिया। इस पाँच पहलवानों के एलिमिनेशन मैच में उनके साथ उनके भविष्य के प्रतिद्वंदी चक टेलर, डाइहार्ड, टोनी गैलोवे, और टाय ब्लेड थे। रिकोशे आखिरी पहलवान थे जिन्हें टेलर ने पिन किया और मैच जीता।

कुछ हफ्तों बाद 18 फरवरी को रिकोशे ने अपनी पहली बड़ी चैम्पियनशिप मैच में भाग लिया, जहाँ उन्होंने चक टेलर, जेफ जेम्सन, ब्रायन स्टर्लिंग, और कैबाना मैन डैन के साथ पाँच पहलवानों का एलिमिनेशन मैच लड़ा, जो इंडिपेंडेंट रेसलिंग एसोसिएशन मिड-साउथ की एक्सट्रीम वॉरफेयर प्रतियोगिता में आयोजित हुआ था। यह मैच खाली पड़े डीप साउथ हेवीवेट चैम्पियनशिप के लिए था, जिसे कैबाना मैन डैन ने जीता।

कुछ महीनों बाद IWA मिड-साउथ के वी आर नो जोक! कार्यक्रम (1 अप्रैल 2006) में, रिकोशे ने नौ पहलवानों के बीच एक टेबल्स, लैडर्स और चेयर्स (TLC) मैच में हिस्सा लिया, ताकि लाइट हेवीवेट चैम्पियनशिप के दावेदार का निर्धारण हो सके। हालांकि वे यह मैच डैरिन कॉर्बिन से हार गए, लेकिन इस दौरान उन्होंने एक प्रसिद्ध मूव किया — डबल रोटेशन मूनसॉल्ट — जिसे उन्होंने सीढ़ी से बाहर की ओर कूदते हुए आठ अन्य पहलवानों पर किया। उसी दिन, उन्होंने इनसैनिटी प्रो रेसलिंग के मिशचीफ, मेहम एंड रिवेंज कार्यक्रम में भी हिस्सा लिया, जहाँ वे चक टेलर से जूनियर हेवीवेट चैम्पियनशिप के लिए हार गए।

## व्यक्तिगत जीवन
मैन का एक पुत्र है, जो उनके पूर्व संबंध से है।2021 से, मैन सामंथा इरविन के साथ संबंध में हैं। इस जोड़े ने 10 जनवरी 2023 को सगाई की और 26 मार्च 2025 को विवाह किया।मैन एनएफएल की टीम फिलाडेल्फिया ईगल्स के समर्थक हैं। उनके पसंदीदा खिलाड़ी डोनोवन मैकनेब थे।
## सन्दर्भ

श्रेणी: पहलवान
सरदारकृषिनगर दांतीवाड़ा कृषि विश्वविद्यालय

**सरदारकृषिनगर  दांतीवाड़ा, कृषि विश्वविद्यालय,** एक कृषि शिक्षा संस्थान है जो सरदारकृषिनगर, दांतीवाड़ा गांव बनासकांठा जिले, गुजरात राज्य, भारत में एक बड़े परिसर में स्थित है। निकटतम शहर पालनपुर है जो लगभग 30 किमी दूर है।

## इतिहास

गुजरात कृषि विश्वविद्यालय (अब अस्तित्व में नहीं)की स्थापना जून 1972 में हुई थी, और उसका मुख्य परिसर सरदारकृषिनगर दांतीवाड़ा कृषि विश्वविद्यालय था। मई 2004 तक विश्वविद्यालय का प्रबंधन गुजरात कृषि विश्वविद्यालय द्वारा किया गया था। इसके बाद, विश्वविद्यालय को चार भागों में विभाजित किया गया और जूनागढ़, नवसारी और आनंद के परिसरों को अलग-अलग विश्वविद्यालय घोषित किया गया। 

सरदारकृषिनगर दांतीवाड़ा, कृषि विश्वविद्यालय पूर्ववर्ती गुजरात कृषि विश्वविद्यालय के चार गुना होने के बाद 01 मई, 2004 को अस्तित्व में आया और इसका अधिकार क्षेत्र सात जिलों, बनासकांठा, साबरकांठा, अरावली, पाटन, मेहसाणा, गांधीनगर और कच्छ तक फैला हुआ है। अरावली पर्वत श्रृंखला की तलहटी में स्थित इसका मुख्य परिसर, सरदारकृषिनगर, हरा-भरा, शांत और मनोरम स्थान है जो शहरी भीड़-भाड़ से मुक्त है और शिक्षा एवं अनुसंधान के लिए एक आदर्श वातावरण प्रदान करता है। कृषि एवं संबद्ध विज्ञान के क्षेत्र में शिक्षा, अनुसंधान और विस्तार में अपने बहुआयामी योगदान के कारण एसडीएयू को शिक्षण एवं कृषक समुदाय के बीच सर्वोच्च प्रतिष्ठा प्राप्त है।
डायकिन

**डायकिन** इंडस्ट्रीज़, लिमिटेड (ダイキン工業株式会社, डाइकिन कोग्यो काबुशिकी-गैशा) एक जापानी बहुराष्ट्रीय समूह कंपनी है जिसका मुख्यालय ओसाका में है। यह विश्व की सबसे बड़ी एयर कंडीशनर निर्माता कंपनी है।

## इतिहास
*डायकिन इंडस्ट्रीज़ लिमिटेड* की स्थापना अकीरा यामादा ने वर्ष १९२४ में **ओसाका मेटलवर्किंग इंडस्ट्रीज एलपी** (大阪金工所, ओसाका किंज़ोकु कोग्योशो) के रूप में की थी। १९५३ में, डाइफ़लॉन अथवा पॉलीक्लोरोट्राइफ़्लोरोएथिलीन का विकास हुआ। वर्ष १९६३ में कंपनी का नाम बदलकर डाइकिन इंडस्ट्रीज लिमिटेड कर दिया गया। वर्ष १९८२ में इसका दोबारा नामकरण हुआ जिसे बदलकर *डायकिन इंडस्ट्रीज़ लिमिटेड* कर दिया गया। *डायकिन* ने वर्ष २००४ में उत्तरी अमेरिकी एयर कंडीशनिंग बाज़ार में प्रवेश किया।

वर्ष २००६ में, डायकिन इंडस्ट्रीज़ ने मैकक्वे इंटरनेशनल का अधिग्रहण किया, जो मिनियापोलिस, मिनेसोटा स्थित एक वैश्विक निगम है। वह वाणिज्यिक, औद्योगिक और संस्थागत हीटिंग, वेंटिलेशन और एयर कंडीशनिंग (एचवीएसी) उत्पादों का डिज़ाइन करता है, उनका निर्माण करता है और उन्हें बेचता है।

वर्ष २००८ में, मैकक्वे इंटरनेशनल का नाम बदलकर डायकिन-मैकक्वे कर दिया गया, क्योंकि डायकिन ने अपनी कई प्रौद्योगिकियों और विनिर्माण प्रक्रियाओं को मैकक्वे उपकरणों और कारखानों में लागू करना शुरू कर दिया था।

मैकक्वे ब्रांड का उपयोग मुख्य रूप से चीन और हांगकांग में होता है।

डायकिन ने २००७ में अमेरिकी कंपनी *एयर फ़िल्टर* और २०१६ में *फ़्लैंडर्स* का अधिग्रहण किया।

## संदर्भ

## बाहरी कड़ियाँ

श्रेणी:समूह की कंपनियाँ
श्रेणी:ओसाका
श्रेणी:जापान की कम्पनियाँ
भूतापीय ऊर्जा

**भूतापीय ऊर्जा** को स्थायी और नवीकरणीय ऊर्जा का स्रोत माना जाता है क्योंकि धरती की ऊष्मा के सापेक्ष इसका निष्कर्षण बहुत कम होता है। भूतापीय विद्युत संयंत्रों से निकलने वाले हरीत गृह गैसों का उत्सर्जन केवल  45 ग्राम CO₂ प्रति किलोवाट-घंटा होता है, जो पारंपरिक कोयला-आधारित संयंत्रों के उत्सर्जन का लगभग पाँच प्रतिशत ही है। यही कारण है कि भूतापीय ऊर्जा पर्यावरणके लिए अपेक्षाकृत सुरक्षित और सतत विकल्प मानी जाती है।
## इतिहास
20वीं सदी में बिजली की बढ़ती मांग के कारण भूतापीय ऊर्जा को उत्पादन का स्रोत माना जाने लगा। 4 जुलाई 1904 को प्रिंस पिएरो गिनोरी कोंटी ने इटली के लार्डेरेलो में पहला भूतापीय ऊर्जा संयंत्र सफलतापूर्वक परीक्षण किया, इस परीक्षण में उत्पन्न हुई ऊर्जा द्वारा चार बल्ब जल उठे। इसके बाद, 1911 में वहीं दुनिया का पहला वाणिज्यिक भूतापीय बिजलीघर स्थापित हुआ। सन् 1920 के दशक में जापान के बेप्पू और कैलिफ़ोर्निया के प्रयोगशाला में प्रायोगिक तौर पर जनरेटर बनाए गए, लेकिन 1958 तक इटली ही दुनिया का एकमात्र औद्योगिक भूतापीय बिजली उत्पादक देश बना रहा।
## प्रकार
भूतापीय विद्युत संयंत्र सामान्य भाप टरबाइन तापीय संयंत्रों के समान कार्य करते हैं। इसमें पृथ्वी की गर्मी से पानी या किसी अन्य कार्यशील तरल को गर्म किया जाता है। यह गर्म तरल टरबाइन घुमाकर जनरेटर को चलाता है और बिजली उत्पन्न होती है। बाद में तरल को ठंडा कर पुनः ऊष्मा स्रोत में भेज दिया जाता है। भूतापीय ऊर्जा उत्पादन के प्रमुख प्रकार हैं:
# शुष्क भाप बिजलीघर
# फ्लैश स्टीम पावर स्टेशन
# द्वि-चक्र भूतापीय बिजलीघर
## इन्हें भी देखें
* भाप टरबाइन
## संदर्भ

श्रेणी:उर्जा
चेका

**चेका**, रूसी क्रांति के बाद बोल्शेविकों द्वारा स्थापित पहली सोवियत गुप्त पुलिस थी। यह एक संगठन था जिसकी स्थापना २० दिसंबर १९१७ को व्लादिमिर लेनिन के नेतृत्व वाली सोवियत रूस सरकार ने की थी। इसके पहले प्रमुख फेलिक्स द्ज़ेरज़िन्स्की थे। चेका का मुख्य उद्देश्य बोल्शेविक सत्ता की रक्षा करना था।

## स्थापना और कार्य
चेका को *राज्य की सुरक्षा* के लिए बनाया गया था। उसे बोल्शेविक शासन के सभी राजनीतिक *विरोधियों का दमन* करने के लिेए भी उपयोग में लाया जाने लगा। यह सीधे सुप्रीम सोवियत परिषद के निर्देश पर बिना मुकदमे के गिरफ्तारी, कैद, यातना, यहाँ तक कि मृत्यु दंड भी देने लगी थी। चेका ने श्रम शिविरों की *गुलाग प्रणाली* पर निगरानी रखी, खाद्यान्न ज़ब्ती की तथा किसानों और मज़दूरों के विद्रोह को भी दबाने का भी काम किया। चेका संगठन के पास **[[लाल सेना]]** की वफ़ादारी की निगरानी और देश की सीमाओं की सुरक्षा की ज़िम्मेदारी थी। चेका ने व्लादिमीर लेनिन निर्देश पर सामूहिक गिरफ्तारियाँ कीं, लोगों को कारावास दिया, उन्हें यातनाएँ दीं और बिना किसी मुक़दमे के फाँसी देने का काम किया, जिसे "लाल आतंक" की संज्ञा दी गई।

## नामकरण
आधिकारिक पदनाम आरएसएफएसआर के पीपुल्स कमिसर्स काउंसिल के तहत प्रति-क्रांति और तोड़फोड़ का मुकाबला करने वाला यह एक अखिल रूसी विशेष (या आपातकालीन) आयोग था। (रूसी में: Всероссийская чрезвычайная комиссия по борьбе с контрреволюцией и саботажем при Совете народных комиссаров РСФСР, Vserossiyskaya chrezvychaynaya komissiya po borbe s kontrrevolyutsiyey i sabotazhem pri Sovete narodnykh komisarov RSFSR) 

वर्ष १९१८ में इसका नाम बदलकर ऑल-रशियन एक्स्ट्रा ऑर्डिनरी कमीशन कर दिया गया जो प्रतिक्रांति, मुनाफ़ाखोरी और भ्रष्टाचार का मुकाबला करने के लिए बना था। वर्ष १९२१ में, गणराज्य की आंतरिक रक्षा के लिए कम-से-कम 2,00,000 था सैनिक नियुक्त थे। ये सैनिक **गुलाग व्यवस्था** चलाते थे, खाद्यान्न की माँग करते थे, राजनीतिक विरोधियों को गुप्त रूप से गिरफ्तार कर उन्हें नज़रबंद करते थे, उन्हें यातना देते थे और शीघ्र ही मृत्युदंड भी दे दिया करते थे। उन्होंने मज़दूरों, किसानों के विद्रोहों को भी दबाया।

1922 के बाद, चेका समूहों ने पुनर्गठन की एक शृंखला की शुरुआत की; हालाँकि सोवियत नागरिक विभिन्न निकायों के सदस्यों को चेकिस्त कहकर पुकारते रहे।

चेका पर बड़े पैमाने पर उन लोगों का नियंत्रण था जो संपन्न पृष्ठभूमि और विविध जातीय समूहों से आते थे। शीर्ष बीस चेकिस्त में से ग्यारह बुर्ज़ुआ या बुर्ज़ुआ-बुद्धिजीवियों से थे। एक धनी ज़मींदारों के परिवार से था। दो औद्योगिक सर्वहारा वर्ग के परिवारों से थे। केवल तीन चेकिस्त किसान थे। तीन की अज्ञात पृष्ठभूमि के थे। बीस में से छह जातीय रूप से रूसी थे। तीन पोलिश यहूदी थे। तीन चेकिस्त लातवियाई थे। दो जातीय रूप से पोलिश थे। एक यूक्रेनी था, एक अज़रबैजानी यहूदी था, एक जॉर्जियाई था, एक अर्मेनियाई था, एक रूसी यूनानी था तथा एक लिथुआनियाई यहूदी था।

## इन्हें भी देखें
* लाल सेना

## संदर्भ

## बाहरी कड़ियाँ
* 
* द चेका – चेका से संबंधित प्राथमिक स्रोत अर्क का स्पार्टाकस स्कूलनेट संग्रह

श्रेणी:संगठन
श्रेणी:पुलिस
श्रेणी:रूस की राजनीति
संगीता श्रृंगेरी

**संगीता श्रृंगेरी** (जन्म 13 मई 1996) एक भारतीय अभिनेत्री और मॉडल हैं जो मुख्य रूप से कन्नड़ उद्योग में काम करती हैं। छोटे पर्दे पर अपने करियर की शुरुआत करते हुए वह कन्नड़ दैनिक धारावाहिक *हर हर महादेव* में सती के रूप में अपनी भूमिका के लिए लोकप्रिय हुईं। उन्होंने 777 चार्ली और लकी मैन जैसी सफल फिल्मों में भी मुख्य भूमिका निभाई। वह 2014 में फेमिना मिस इंडिया सौंदर्य प्रतियोगिता में फाइनलिस्ट में से एक के रूप में समाप्त हुईं और विश्व सुपरमॉडल पेजेंट में उपविजेता रहीं। 
## सन्दर्भ
अहसन रज़ा खान

**मुहम्मद अहसन रज़ा खान क़ादरी** एक भारतीय मुस्लिम विद्वान हैं, जो अहमद रज़ा खान बरेलवी के परिवार से संबंध रखते हैं। वे दिसंबर 2014 से दरगाह आला हज़रत, बरेली शरीफ़ के वर्तमान सज्ज़ादानशीं हैं।

## प्रारंभिक जीवन
क़ादरी का जन्म उत्तर प्रदेश के बरेली शरीफ़ में सुब्हान रज़ा खान के परिवार में हुआ।

## सक्रियता और फ़तवा
सन् 2022 के उत्तर प्रदेश विधानसभा चुनावों के दौरान क़ादरी ने कहा कि कुछ लोग दरगाह-ए-आला हज़रत के नाम पर राजनीति शुरू कर रहे हैं, जबकि दरगाह-ए-आला हज़रत पूरी तरह गैर-राजनीतिक संस्था है। उन्होंने यह भी कहा कि वे न तो किसी के पक्ष में हैं और न ही किसी के खिलाफ़।

## सन्दर्भ

श्रेणी:बरेलवी
श्रेणी:जीवित लोग
श्रेणी:इस्लाम के विद्वान
श्रेणी:बरेली के लोग
सुब्हान रज़ा खान

**सुब्हान रज़ा खान** एक भारतीय इस्लामी विद्वान हैं। वे बरेली, भारत में अपने परदादा अहमद रज़ा खान की दरगाह, बरेली दरगाह के पूर्व प्रमुख रह चुके हैं। वे मंज़र-ए-इस्लाम मदरसे के चेयरपर्सन हैं। इसके अलावा, वे उर्दू भाषा में प्रकाशित होने वाली आला हज़रत मासिक पत्रिका के संपादक भी हैं, जो दरगाह से प्रकाशित होती है। उनके बेटे अहसान रज़ा खान को वर्तमान में बरेली दरगाह का प्रमुख बनाया गया है।

## सक्रियता
**तालिबान और वहाबी विचारधारा के बहिष्कार की अपील**

साल 2014 में बरेली दरगाह में उर्स-ए-रज़वी के मौके पर लाखों सुन्नी मुसलमानों की मौजूदगी में बरेलवी उलेमाओं ने तालिबान द्वारा किए जा रहे आतंकवाद और वहाबी विचारधारा की निंदा की। उन्होंने कहा कि दुनिया को एकजुट होकर इस्लाम के नाम पर निर्दोष लोगों की हत्या के खिलाफ आवाज़ उठानी चाहिए। उलेमाओं को तालिबान और वहाबियों के खिलाफ एक अभियान चलाना चाहिए।

## सन्दर्भ

श्रेणी:बरेलवी
श्रेणी:इस्लामी विद्वान
श्रेणी:जीवित लोग
श्रेणी:बरेली के लोग
एमांग द बिलीभर्स

***एमांग द बिलीवर्स : ऐन इस्लामिक जर्नी*** (विश्वासियों के बीच : एक इस्लामी यात्रा) नोबेल पुरस्कार विजेता वी. एस. नैपाल द्वारा रचित एक पुस्तक है। 1981 में प्रकाशित इस पुस्तक में उन्होंने ईरान क्रांति के बाद एशियाई महाद्वीप की अपनी  छह महीने की यात्रा का वर्णन किया है। विद्यासागर नैपाल उन देशों की संस्कृति और विस्फोटक स्थिति की पड़ताल करते हैं जहाँ इस्लामी कट्टरवाद बढ़ रहा था। उनकी यात्रा ईरान से शुरू होकर पाकिस्तान, मलेशिया तक जाती है और इंडोनेशिया में समाप्त होती है।

## उद्देश्य
लेखक का प्रस्तावित उद्देश्य उन संस्कृतियों का अध्ययन करना था जिनका इस्लामीकरण किये जाने पहले का लंबा इतिहास है और आधुनिक काल में जो एक मजहबी राज्य स्थापित करने का प्रयास कर रहे हैं। नैपाल अपनी यात्रा में अरब देशों को सम्मिलित नहीं किया क्योंकि उनकी रुचि "धर्मान्तरित लोगों" के अध्ययन में थी।

## इन्हें भी देखें
*विद्याधर सूरजप्रसाद नैपाल
*बियॉन्ड बिलीफ़

## सन्दर्भ

श्रेणी:Pages with unreviewed translations
लाल मस्जिद, दिल्ली

**लाल मस्जिद** जिसे फ़क्र-उल मस्जिद (मस्जिदों का गौरव) या सिकंदर साहिब की मस्जिद के नाम से भी जाना जाता है। यह मस्जिद पुरानी दिल्ली में कश्मीरी गेट के पास शहर के उत्तर में बड़ा बाज़ार में स्थित है।
## इतिहास
इस मस्जिद का निर्माण 1728 में कनीज़-ए-फ़ातिमा (फ़क्र-ए-जहाँ) ने अपने पति शुजात ख़ान की याद में करवाया था। शुजात मुग़ल बादशाह औरंगज़ेब के दरबार में एक रईस थे। कर्नल जेम्स स्किनर ने मस्जिद की मरम्मत की थी और कभी-कभी इसके निर्माण का श्रेय उन्हें ही दिया जाता है।

1844 में सर थॉमस मेटकाफ द्वारा प्रकाशित पुस्तक *रेमिनिसेंसेज ऑफ इंपीरियल दिल्ली* में इस मस्जिद के चित्र और विवरण शामिल किए गए थे। 1857 में दिल्ली की घेराबंदी में मस्जिद क्षतिग्रस्त हो गई थी और तब से इसकी मरम्मत की गई है।

## वास्तुकला
मस्जिद लगभग 12.2 × और 7.3 मीटर (40 × 24 फीट) के ऊंचे चबूतरे पर स्थित है और आस-पास की दुकानों वाली सड़कों से 2.5 मीटर (8.2 फीट) ऊपर है। मस्जिद के मुख्य परिसर में तीन कमरे हैं जिनमें से प्रत्येक का अपना मेहराबदार प्रवेश द्वार है। केंद्रीय मेहराब के दोनों ओर दो धारीदार मीनारें है जो इमारत के पीछे के कोनों पर स्थित मस्जिद की दो मीनारों की प्रतिबिम्ब हैं।

इस मस्जिद में लाल बलुआ पत्थर और सफेद संगमरमर का प्रयोग किया गया है। इसकी अन्य विशेषताओं में मीनारें और गुंबद शामिल हैं। निकटवर्ती जामा मस्जिद सहित दिल्ली की प्रमुख मस्जिदों से यह काफी हद तक प्रेरित हैं।

## इन्हें भी देखें
* भारत में इस्लाम
* भारत में मस्जिदों की सूची

## सन्दर्भ

श्रेणी:दिल्ली की मस्जिदें
वार्ना

**वार्ना** () बुल्गारिया का तीसरा सबसे बड़ा शहर तथा बुल्गारियाई काला सागर तट पर स्थित सबसे बड़ा शहर है। वार्ना की खाड़ी पर स्थित, यह लगभग तीन सहस्राब्दियों तक एक प्रमुख अर्थिक, सामाजिक एवं सांस्कृतिक केंद्र रहा है। वार्ना का एतिहासिक नाम *ओडेसोस* () है और यह एक थ्रेसी बस्ती से काला सागर का एक प्रमुख पत्तन बना।

वार्ना व्यवसाय, परिवहन, शिक्षा, पर्यटन, मनोरंजन और स्वास्थ्य सेवा के लिए एक महत्वपूर्ण केंद्र है। बुल्गारियाई नौसेना का मुख्यालय यहाँ स्थित है, जिस कारण इसे देश की समुद्री राजधानी मानी जाती है। 2008 में वार्ना को काला सागर यूरोक्षेत्र की राजधानी बनाई गई थी। 2014 को वार्ना ने यूरोपीय यौवन राजधानी 2017 की उपाधि जीता।

विश्व का सबसे पुराना ख़ज़ाना (4600 – 4200 ई.पू.) वार्ना संस्कृति का था और वह वार्ना क़ब्रिस्तान में मिला।
1974 में इसके खोज के बाद से, 294 दफ़न स्थल मिलें, जिनमें 3000 से अधिक सोने के वास्तु थें।

श्रेणी:बुल्गारिया के शहर
सार्वजनिक परिवहन

**सार्वजनिक परिवहन** या जन परिवहन वे साधन हैं जिनका उपयोग सामान्य लोग एक स्थान से दूसरे स्थान तक पहुँचने के लिए करते हैं। इसमें बसें, रेलगाड़ियाँ, ट्राम, मेट्रो,  जैसी सेवाएँ शामिल होती हैं। ये सेवाएँ निश्चित मार्गों और समय-सारिणी के अनुसार चलती हैं और इनका किराया भी तय होता है ताकि हर व्यक्ति आसानी से इसका उपयोग कर सके। 
हालाँकि हवाई यात्रा भी सामूहिक परिवहन का हिस्सा है, पर सामान्यतः सार्वजनिक परिवहन की चर्चा करते समय इसका उल्लेख नहीं किया जाता। शहरों के भीतर यात्रा के लिए बसें और मेट्रो सबसे सामान्य साधन हैं, जबकि शहरों के बीच जाने के लिए रेलगाड़ियाँ,  हवाई सेवाएँ अधिक उपयोग की जाती हैं। सार्वजनिक परिवहन न केवल लोगों के आवागमन को सरल बनाता है, बल्कि ईंधन की बचत, यातायात में कमी और पर्यावरण संरक्षण में भी महत्वपूर्ण भूमिका निभाता है।
## सार्वजनिक परिवहन के प्रकार
सार्वजनिक परिवहन की उपयोगिता और आकर्षण का मूल्यांकन सात प्रमुख मानदंडों से किया जाता है — गति, आराम, सुरक्षा, लागत, निकटता, समयबद्धता और सीधापन। ये तत्व तय करते हैं कि कोई परिवहन प्रणाली यात्रियों के लिए कितनी सुविधाजनक, भरोसेमंद और प्रभावी है। जो निम्नलिखित हैं।
### हवाई जहाज
हवाई जहाज हवाई अड्डों के बीच नियमित रूप से विमान सेवाएँ संचालित करती है, जहाँ अधिकांश राष्ट्रीय व अंतरराष्ट्रीय उड़ानें यात्रियों की सुविधा के लिए उपलब्ध कराई जाती है 
### बस परिवहन
बस सेवाएँ छोटी दूरी की यात्राओं में अधिक यात्रियों को ले जाने के लिए पारंपरिक सड़कों पर चलने वाली बसों का उपयोग करती हैं। ट्राम या ट्रेनों की तुलना में इनकी क्षमता कम होती है, परंतु ये सस्ती होती हैं और सामान्य सड़कों पर बस स्टॉप के माध्यम से सुविधाजनक सेवा प्रदान करती हैं। इसी कारण बसें प्रायः छोटे शहरों, कस्बों और ग्रामीण क्षेत्रों में अधिक प्रचलित परिवहन साधन हैं।
### रेल
यात्री रेल परिवहन वह प्रणाली है, जिसमें विशेष रूप से पटरियों पर चलने वाली रेलगाड़ियाँ यात्रियों को एक स्थान से दूसरे स्थान तक पहुँचाती हैं। रेल सेवा की सबसे बड़ी विशेषता इसकी अधिक वहन क्षमता है। यह एक साथ बड़ी संख्या में यात्रियों को लंबी दूरी तक ले जा सकती है। हालाँकि, इसके लिए ट्रैक, स्टेशन, सिग्नलिंग और बिजली जैसी जटिल संरचनाओं के निर्माण व रखरखाव पर भारी लागत आती है। यात्री रेल का उपयोग लम्बी दुरी, क्षेत्रीय और शहरी यातायात इन तीनों स्तरों पर किया जाता है, जिससे यह आवागमन का विश्वसनीय और लोकप्रिय माध्यम बन गया है।
## इन्हें भी देखें
* यातायात
## संदर्भ

श्रेणी: आर्थिक भूगोल
प्रमस्तिष्क प्रांतस्था

**प्रमस्तिष्क प्रांतस्था** या **सेरेब्रल कॉर्टेक्स** (cerebral cortex) मस्तिष्क की सबसे बाहरी परत है। इसे ग्रे मैटर भी कहा जाता है। यह तंत्रिका कोशिकाओं से बनी होती है और सोचने, समझने, याद रखने, निर्णय लेने तथा भावनाओं को नियंत्रित करने का कार्य करती है। इसकी सतह झुर्रीदार होती है, जिसमें गाइरी (उभरे भाग) और सल्की (खांचे) पाए जाते हैं। इन तहों से इसका सतही क्षेत्र बढ़ता है, जिससे अधिक तंत्रिका कोशिकाएँ एक साथ कार्य कर सकती हैं। प्रमस्तिष्क प्रांतस्था की मोटाई लगभग 2 से 4 मिलीमीटर होती है और इसमें 14 से 16 अरब तंत्रिका कोशिकाएँ होती हैं। इसे चार भागों में बाँटा गया है  ललाट, पार्श्विका, टेम्पोरल और पश्चकपाल खंड। प्रत्येक खंड अलग-अलग मानसिक और शारीरिक कार्यों के लिए ज़िम्मेदार है। इसे ग्रे मैटर इसलिए कहा जाता है क्योंकि इसमें माइलिन नामक वसायुक्त पदार्थ नहीं होता। यही भाग मानव की चेतना, बुद्धि और व्यक्तित्व का मुख्य केंद्र माना जाता है।

## प्रमस्तिष्क प्रांतस्था की संरचना
प्रमस्तिष्क प्रांतस्था मस्तिष्क की सबसे बाहरी परत होती है। यह तंत्रिका कोशिकाओं से बनी होती है। इसकी सतह पर कई तहें  और खांचे होते हैं, जिससे यह झुर्रीदार दिखाई देती है। इन तहों में गहरे खांचों को सल्काई कहा जाता है,और उभरे हुए भागों को गाइरी कहा जाता है। ये तहें मस्तिष्क के सतही क्षेत्रफल को बढ़ाती हैं, जिससे अधिक तंत्रिका कोशिकाएँ एक साथ कार्य कर सकती हैं। सेरेब्रल कॉर्टेक्स की मोटाई लगभग 2 से 4 मिलीमीटर होती है और इसमें लगभग 14 से 16 अरब तंत्रिका कोशिकाएँ होती हैं। प्रमस्तिष्क प्रांतस्था (सेरेब्रल कॉर्टेक्स) मस्तिष्क के कुल भार का लगभग आधा हिस्सा बनाता है। 

प्रमस्तिष्क प्रांतस्था का रंग हल्का धूसर होता है, क्योंकि इसमें माइलिन नामक वसायुक्त पदार्थ की कमी होती है। माइलिन तंत्रिका कोशिकाओं के अक्षतंतुओं को ढकने वाला आवरण होता है, जो श्वेत रंग का होता है। इसलिए, जहाँ माइलिन होता है उसे श्वेत पदार्थ  और जहाँ नहीं होता, वहाँ ग्रे पदार्थ कहा जाता है।

## सेरेब्रम और प्रमस्तिष्क प्रांतस्था में अंतर
सेरेब्रम  मस्तिष्क का सबसे बड़ा भाग है, जो दो गोलार्धों दायाँ और बायाँ  में विभाजित होता है। प्रमस्तिष्क प्रांतस्था (सेरेब्रल कॉर्टेक्स) इस सेरेब्रम (प्रमस्तिष्क) की सबसे बाहरी परत है। दोनों गोलार्धों को एक तंत्रिका तंतु समूह कॉर्पस कैलोसुम जोड़ता है, जो दोनों भागों में सूचनाओं का आदान-प्रदान करता है।

## इन्हें भी देखें
*तंत्रिका
*मस्तिष्क
*कोशिका
*शरीर
## सन्दर्भ

## बाहरी कड़ियाँ
* 
* 
*

श्रेणी:प्रमस्तिष्क
कालीन चित्रकारी

**कालिन चित्रकारी** वस्त्र कला का एक अनोखा रूप है जिसे पारंपरिक करघे पर हाथ से बुना जाता था। इसका उद्देश्य सिर्फ सुंदर आकृति बनाना नहीं, बल्कि ऐतिहासिक घटनाओं को चित्र या दृश्य के माध्यम से प्रस्तुत करना होता था। कालिन चित्रकारी में  मखमली कपड़े पर छोटी छोटी आकृति की जाती थी, पुरी तरह से उकेरने के बाद इसे अक्सर दीवारों पर लंबवत लटका दिया जाता था, या कभी-कभी मेज़, बिस्तर और अन्य  स्थानों पर क्षैतिज रूप से सजाया जाता था। कुछ कालखंडों में छोटे, लंबे और संकरे कालिन बनाए जाते थे, जिन्हें वस्त्रों के किनारों पर सजावट के रूप में इस्तेमाल किया जाता था। बुनकर मुख्य रूप से प्राकृतिक ताने के धागों जैसे ऊन, मखमल या सूत्रों का प्रयोग करते थे।  धागों में कभी-कभी रेशम, सोना, चाँदी या अन्य सजावटी रत्नों का प्रयोग किया जाता था। इस कला में सौंदर्य और तकनीकी कुशलता का अद्भुत मिश्रण देखने को मिलता है।

## शब्द व्युत्पत्ति
टेपेस्ट्री शब्द की उत्पत्ति प्राचीन फ्रांसीसी शब्द टेपिसरी से हुई है, जो टेपिसर से आया है, जिसका अर्थ है "भारी कपड़े से ढंकना या कालीन।" यह शब्द फ्रांसीसी भाषा के टैपिस से लिया गया है, जिसका अर्थ है "भारी कपड़ा" और यह लैटिन टेप्स से आया, जो ग्रीक τάπης (tapēs; जनरल: τάπητος, tapetos) का लैटिन रूप है, अर्थात "कालीन या गलीचा।" इस शब्द का सबसे पहला प्रमाणित रूप माइसीनियन ग्रीक 𐀲𐀟𐀊 (ता-पे-जा) है, जो  'बी'  रेखा में अंकित किया गया था। कालिन चित्रकारी के इतिहास और शब्दोत्पत्ति से इसका प्राचीन वस्त्र कला की  परंपरा से गहरा संबंध स्पष्ट होता है।
## इन्हें भी देखें
* कशीदाकारी हस्तकला
## संदर्भ

श्रेणी: हस्तकला
सहमतता

**सहमतता** व्यक्तित्व का वह गुण है जो किसी व्यक्ति को दयालु, सहानुभूतिशील, सहयोगी, सौम्य, ईमानदार, सरल और विचारशील बनाता है। मनोविज्ञान में सहमतता को व्यक्तित्व की पाँच प्रमुख आयामों में से एक माना जाता है, जो यह दर्शाता है कि लोग सहयोग के मामले में एक-दूसरे से कितने भिन्न होते हैं। जिन लोगों में सहमतता का गुण अधिक होता है, वे प्रायः दूसरों के प्रति सहानुभूति रखने वाले और त्यागी स्वभाव के होते हैं। वहीं जिनमें सहमतता का गुण कम होता है, वे अधिकतर स्वार्थी, असत्यनिष्ठ और आत्मकेंद्रित जैसी सोच रखने वाले होते हैं। ऐसे लोग कभी-कभी अंधकार त्रयी जैसे गुण दिखाते हैं — जैसे अहंकार, असामाजिक व्यवहार और दूसरों को नियंत्रित या छलने की प्रवृत्ति। 

सहमतता एक उच्च-स्तरीय व्यक्तित्व गुण है अर्थात यह कई उप-गुणों का समूह है जो सांख्यिकीय रूप से एक साथ जुड़े हुए होते हैं। इस गुण के अंतर्गत आने वाले कुछ सामान्य उपगुण हैं — विश्वास, स्पष्टवादिता, परोपकारिता, सहायता भाव, विनम्रता और कोमल भावनाशीलता।

## इतिहास
सहमतता की आधुनिक अवधारणा की जड़ें सन् 1936 में गॉर्डन अल्पोर्ट और हेनरी एस. ऑडबर्ट द्वारा किए गए एक अध्ययन से जुड़ी हैं। इस अध्ययन के सात वर्ष बाद रेमंड कैटेल ने अल्पोर्ट और ऑडबर्ट द्वारा पहचाने गए व्यक्तित्व से संबंधित हज़ारों शब्दों का सामूहिक विश्लेषण प्रकाशित किया। इस अध्ययन में पहचाने गए शब्द-समूहों ने कैटेल के आगे के प्रयासों की नींव रखी, जिनका उद्देश्य था मानव व्यक्तित्व के मौलिक और सार्वभौमिक तत्वों की पहचान करना।

अंततः कैटेल ने कारक विश्लेषण की मदद से 16 व्यक्तित्व कारक निर्धारित किए। बाद में किए गए और विश्लेषणों से *पाँच उच्च-स्तरीय* या *वैश्विक* कारकों की पहचान हुई, जो इन 16 कारकों को समाहित करते हैं। हालांकि कैटेल ने इनमें से एक कारक को स्वतंत्रता‍ कहा परंतु 16 व्यक्तित्व कारक प्रश्नावली में उल्लेखित यही कारक आगे चलकर आधुनिक सहमतता की अवधारणा का प्रारंभिक रूप बना।

## सन्दर्भ

श्रेणी:सामाजिक उत्तरदायित्व
श्रेणी:सामाजिक गुण
रिकिशी (पहलवान)

**सोलोफा फाटू जूनियर** (जन्म 11 अक्टूबर 1965) एक अमेरिकी पेशेवर पहलवान हैं, जो अपने रिंग नाम **रिकीशी** और **फाटू** के नाम से सबसे अधिक जाने जाते हैं। उन्होंने डब्ल्यूडब्ल्यूई (WWE) के साथ-साथ न्यू जापान प्रो रेसलिंग, वर्ल्ड चैंपियनशिप रेसलिंग और टोटल नॉनस्टॉप एक्शन रेसलिंग जैसी संस्थाओं में भी विभिन्न नामों से मुकाबले किए हैं।
## प्रारंभिक जीवन
सोलोफा फाटू जूनियर का जन्म 11 अक्टूबर 1965 को सैन फ्रांसिस्को, अमेरिका में हुआ था। उनके माता-पिता का नाम सोलोफा फाटू सीनियर और एलेवेरा अनोआई फाटू था। वह सनीडेल प्रोजेक्ट्स, विजिटेशन वैली इलाके में पले-बढ़े, जहाँ उनके ननिहाल के दादा-दादी प्रचारक थे। उन्होंने बाल्बोआ हाई स्कूल से शिक्षा प्राप्त की और स्कूल की रेसलिंग टीम में भाग लिया। सन् 1982 में, 17 वर्ष की उम्र में फाटू एक गोलीबारी (ड्राइव-बाय शूटिंग) में घायल हो गए थे, जिससे उनके पेट पर स्थायी निशान पड़ गया। उन्होंने 2021 के एक साक्षात्कार में बताया कि इस घटना के दौरान आपातकालीन कक्ष में वह लगभग तीन मिनट तक मृत रहे थे, फिर उन्हें पुनर्जीवित किया गया। दो महीने तक अस्पताल में रहने के बाद उनकी माँ ने सुरक्षा कारणों से उन्हें राज्य से बाहर अपने भाइयों आफा और सीका अनोआई के पास भेज दिया, जिन्होंने उन्हें पेशेवर पहलवानी का प्रशिक्षण दिया।
## करियर
### प्रारंभिक करियर (1985–1986)

फाटू ने 1985 में अपने पेशेवर रेसलिंग करियर की शुरुआत की। उन्होंने गिनो ब्रिटो और डिनो ब्रावो की लुट्टे इंटरनेशनेल संस्था में मॉन्ट्रियल (कनाडा) में प्रिंस अलोफा के नाम से मुकाबले किए। वह एक हाई-फ्लाइंग “बेबीफेस” (सकारात्मक किरदार) के रूप में प्रसिद्ध हुए। इस दौरान उन्होंने कई शीर्ष पहलवानों के साथ टीम बनाकर मुकाबले किए। इसी वर्ष उन्होंने इंटरनेशनल चैंपियनशिप रेसलिंग (न्यूयॉर्क) में भी काम किया।
### डब्ल्यूडब्ल्यूएफ/डब्ल्यूडब्ल्यूई करियर

1992 में फाटू ने वर्ल्ड रेसलिंग फेडरेशन (WWF) में पदार्पण किया, जहाँ उन्होंने शुरुआती वर्षों में कई अलग-अलग किरदार निभाए। 1998 में उन्होंने पुनः वापसी की और उन्हें रिकीशी फाटू नामक “सूमो रेसलर” के रूप में पेश किया गया। बाद में उन्होंने अपना उपनाम “फाटू” छोड़ दिया और लोकप्रिय टैग टीम टू कूल (Too Cool) के साथ जुड़ गए।
## व्यक्तिगत जीवन

फाटू प्रसिद्ध अनोआई परिवार के सदस्य हैं, जो कई दशकों से पेशेवर पहलवानी में सक्रिय है।
वह सैम “टोंगा किड” फाटू और एडी “उमागा” फाटू के बड़े भाई हैं।
उनके चाचा सीका अनोआई और आफा अनोआई “द वाइल्ड समोअन्स” नाम से रेसलिंग करते थे।
उनके कई रिश्तेदार भी पहलवान हैं, जैसे —
योकोजुना (रॉडनी अनोआई), मेनू (आफा जूनियर), सामू अनोआई, रोसी (मैट अनोआई), रोमन रेंस (जो अनोआई), लांस अनोआई और एल.ए. स्मूथ (लॉयड अनोआई)।
## सन्दर्भ

श्रेणी: पहलवान
मनोज के. जयन

**मनोज कडम्पूथ्रमदाम जयन**, जिन्हें मनोज के. जयन के नाम से जाना जाता है, एक भारतीय अभिनेता हैं जो मुख्य रूप से मलयालम फिल्मों में कार्य करते हैं, साथ ही कुछ तमिल फिल्मों में भी दिखाई दिए हैं। मनोज ने तीन बार केरल राज्य फिल्म पुरस्कार में द्वितीय सर्वश्रेष्ठ अभिनेता का सम्मान प्राप्त किया है — हरिहरन की सरगम (1992) में “कुट्टन थंपुरन”, पझस्सी राजा (2009) में “थलक्कल चंदु”, और फारूक अब्दुल रहमान की कलियाचन में “कुंजरामन” की भूमिका के लिए।
उन्होंने सरगम में “कुट्टन थंपुरन”, परुमथाचन में “थिरुमंगलथ नीलकंदन नमबूथिरी”, परिनयम में “कुंजुन्नी नमबूथिरी”, वेंकलम में “उन्निकृष्णन”, सोपानम में “अनंतकृष्ण वारियर”, आनंदभद्रम में “दिगंबरन” और पझस्सी राजा में “थलक्कल चंदु” जैसे कई यादगार किरदार निभाए हैं।
## प्रारंभिक जीवन और करियर
मनोज के. जयन का जन्म 15 मार्च 1966 को केरल के कोट्टायम में हुआ था। उनके पिता प्रसिद्ध कर्नाटिक संगीतकार के. जी. जयन और माता वी. के. सरोजिनी हैं। वे कडम्पूथ्रमदाम परिवार से संबंध रखते हैं। उनके बड़े भाई बिजू के. जयन एक संगीतकार हैं। मनोज ने अपनी पढ़ाई गवर्नमेंट कॉलेज, कोट्टायम से पूरी की। इसके बाद उन्होंने अभिनय सीखने के लिए सदर्न फिल्म इंस्टीट्यूट, तिरुवनंतपुरम में प्रवेश लिया।
उन्होंने अपने करियर की शुरुआत 1987 में एंटे सोनिया फिल्म में एक छोटे से किरदार से की, लेकिन यह फिल्म रिलीज नहीं हो सकी। बाद में उन्हें 1988 में आई फिल्म ममलक्कल्क्कापुरथु में मुख्य भूमिका मिली।

## व्यक्तिगत जीवन
मनोज की पहली शादी अभिनेत्री उर्वशी से हुई थी, लेकिन वर्ष 2008 में उनका तलाक हो गया। इस दंपति की एक पुत्री है।
2011 में मनोज ने आशा से दूसरी शादी की। इस विवाह से उनका एक पुत्र है। इसके अलावा आशा की पहली शादी से एक सौतेली पुत्री भी है।
## सन्दर्भ

श्रेणी: अभिनेता
सर्केडियन लय

मनुष्य का शरीर अत्यंत जटिल और अद्भुत संरचना का उदाहरण है। शरीर की प्रत्येक क्रिया-प्रक्रिया एक निश्चित समय-सारणी के अनुसार चलती है। दिन और रात के परिवर्तन के साथ हमारे शरीर में भी अनेक परिवर्तन होते हैं। यही समय आधारित परिवर्तन शरीर की सर्केडियन लय कहलाती है। यह हमारे शरीर की प्राकृतिक 24 घंटे की जैविक घड़ी है, जो यह नियंत्रित करती है कि हमें कब सोना है, कब जागना है, कब भूख लगनी चाहिए और कब शरीर को विश्राम की आवश्यकता है। “सर्केडियन लय” शब्द लैटिन भाषा के दो शब्दों से बना है  “सर्का”  जिसका अर्थ है “लगभग” और “डायम”  जिसका अर्थ है “एक दिन”। इस प्रकार इसका अर्थ हुआ “लगभग एक दिन की लय”। यह लय हमारे शरीर की आंतरिक जैविक घड़ी के रूप में कार्य करती है। हमारे शरीर की यह घड़ी दिन के 24 घंटों में अनेक शारीरिक प्रक्रियाओं का समन्वय करती है, जैसे  नींद और जागृति का क्रम, हार्मोन का स्राव, पाचन क्रिया, शरीर का तापमान और मानसिक एकाग्रता। 

=सर्केडियन लय कैसे कार्य करती है?=

सर्केडियन लय का नियंत्रण हमारे मस्तिष्क के एक विशेष भाग में स्थित सुप्राकायस्मैटिक नाभिक (एस.सी.एन.) द्वारा किया जाता है, जो हाइपोथैलेमस में पाया जाता है। एस.सी.एन. में स्थित तंत्रिका कोशिकाएँ प्रकाश के प्रति अत्यंत संवेदनशील होती हैं। जब प्रकाश हमारी आँखों में प्रवेश करता है, तो ये कोशिकाएँ मस्तिष्क को संकेत भेजती हैं, जिससे मेलाटोनिन नामक हार्मोन का स्राव रुक जाता है। मेलाटोनिन वह हार्मोन है जो हमें नींद लाने में सहायता करता है।दिन के समय, प्रकाश की उपस्थिति में शरीर सक्रिय रहता है और रात के समय अंधकार बढ़ने पर मेलाटोनिन का स्तर बढ़ जाता है, जिससे शरीर नींद की अवस्था में चला जाता है। 

= सर्केडियन लय के विकास की प्रक्रिया =
 1. शिशुओं में सर्केडियन लय
नवजात शिशुओं में प्रारंभिक महीनों में सर्केडियन लय विकसित नहीं होती। इसी कारण उनके सोने-जागने का समय अनियमित होता है। लगभग तीन माह की आयु में शिशुओं के शरीर में मेलाटोनिन बनने लगता है और धीरे-धीरे उनका नींद-जागरण चक्र स्थिर होने लगता है। नौ माह की आयु तक शिशु नियमित नींद की आदत विकसित कर लेते हैं। 
 2. किशोरावस्था में सर्केडियन लय
किशोरों में नींद का समय सामान्यतः देर से आने लगता है। किशोरावस्था में मेलाटोनिन का स्राव रात के लगभग 10 से 11 बजे के बाद होता है, जिसके कारण वे देर रात तक जागते हैं और सुबह देर से उठते हैं। इस अवस्था में भी उन्हें प्रतिदिन नौ से दस घंटे नींद की आवश्यकता होती है। 
 3. वयस्कों में सर्केडियन लय
वयस्कों में यदि जीवनशैली संतुलित और नियमित हो तो सर्केडियन लय भी स्थिर रहती है। नियमित नींद का समय, संतुलित आहार और पर्याप्त शारीरिक गतिविधि इस लय को बनाए रखते हैं। 60 वर्ष की आयु के बाद प्रायः लोगों की नींद जल्दी आने लगती है और वे सुबह जल्दी जागने लगते हैं, यह उम्र बढ़ने की सामान्य प्रक्रिया का हिस्सा है। 
=यह भी देखें =
*मस्तिष्क
*तंत्रिका
*कोशिका
*प्रमस्तिष्क प्रांतस्था
=संदर्भ=